Шупашкар районĕнчи

Апашри пĕтĕмĕшле пĕлÿ

 паракан вăтам шкулта

 чăваш чĕлхипе литератури

вĕрентекен А.А. Александрова

**„Анне – чун ăшши”** уяв сценарийĕ

*(7-8 классенче ирттермелли класс тулашĕнчи ĕç)*

**Тĕллевĕ.** Аннен пĕлтерĕшне палăртасси, ăна хисеплеме, упрама вĕрентесси.

***Класа шарсемпе, чечексемпе илемлетнĕ. Амăшĕсен сăн ÿкерчĕкĕсен куравне йĕркеленĕ. Кашни ача хăй амăшĕ çинчен çырнă текста вырнаçтарнă. Слайд çинче:***  *Анне – чун ăшши!*

***Уява амăшĕсене чĕннĕ.***

 ***Доска е слайд çинче:***

 Анне сăмах мĕнпе танлашĕ?!

 Кун-çул пуçламăшĕ – анне.

 Вăл пурнăç витĕмĕ, ун тĕшĕ,

 Пире парать хăй ăшшине.

 А. Юман

*Вĕрентекен.* Ырă кун пултăр! Паян эпир чуна хускатакан чи çывăх та пархатарлă çын çинчен калаçатпăр. Ку вăл – анне.

Раççей президенчĕ Б. Ельцин 1998 çулта кăларнă указĕ тăрăх чÿк уйăхĕн юлашки вырсарни кунне Анне кунĕ тесе уявлама палăртнă. Тĕллевĕ те унăн ырă – хĕрарăма упрас тата хисеплес йăласене пăхăнасси, çемьери йĕркесене çирĕплетесси, аннен пĕлтерĕшне палăртасси.

Анне ят пĕтĕм тĕнчипех чыслă. Чăваш çыннишĕн вара уйрăмах пĕлтерĕшлĕ, мĕншĕн тесен чăвашсем аннене пурнăç паракан Кепе турă вырăнне хунă.

*1 ача эпиграфа вулать*

*Вĕрентекен.* „Хĕрарăм – анне, çĕр çинчи пĕтĕм ырлăх пуçламăшĕ, апла пулсан вăл – этем пуçламăшĕ...” – тенĕ паллă педагог Сухомлинский.

*1-мĕш ача*. Кам-ха пире юратса,

 Ачашласа, йăпатса,

 Чунне парса ÿстерет,

 Çунат пиллет, вĕçтерет?

*Пурте*. Анне!

*1-мĕш ача.* Кам-ха эпир чирлесен,

 Аран-аран вĕренсен,

 Туслăх мĕнне пĕлмесен

 Пăшăрханать чĕререн?

*Пурте*. Анне! *(В. Давыдов-Анатри. Анне)*

*Ертсе пыракан.* Анне! Çак ятран илемли, çывăххи мĕн пур-ши çут тĕнчере?!

Çĕр çинче пĕр утăм та пусса курман, тин çеç пакăлтатма пуçланă ача, сыпăксене тăрăшуллăн çыхăнтарса, „ан-не” сăмаха калать, хăйĕн çитĕнĕвĕсемпе савăнса телейлĕн кулать.

*2-мĕш ача.* Атте те пур ман, йăмăк та, анне те.

 Телейлĕ эп тăвансем пур чух.

 Пурне те пĕчĕк чĕремре усратăп,

 Санран хакли, аннем, никам та çук.

*„Чĕрере анне ялан” юрă янăрать*

*3-мĕш ача.* Ăçти çĕр-шывра çуралсан та ача –

 „Анне” сăмахран ун чĕлхи пуçланать.

 Анне – уншăн сывлăш,

 Хĕвеллĕ вучах,

 Унпа ăшăнать вăл,

 Унпа вăл вылять.

 Ÿссе çитĕнсен те „анне” сăмаха

 Ялан илтме хатĕр-çке пирĕн хăлха.

 „Анне” сăмахпа çула тухнă эпир –

 Анне пек илемлĕ,

 Анне пек çут ир.

 Тен, çавăнпа шухăшлатăп çапла:

 Анне – манăн ялăм,

 Анне – ман хула!  *( Виталий Шемекеев. Сăмах)*

 *4-мĕш ача.* Анне! Ун пек хисеплĕ ят

 Пулман та пулĕ тĕнчере.

 Вăл маншăн тăванран тăван,

 Ялан вăл манăн чĕрере.

*5-мĕш ача.* Анне!.. Чи хаклă тăван, чи çывăх, чи шанчăклă тус вăл пирĕн.

*6-мĕш ача.* „Анне! Пĕлетĕн-и, мĕн тери телейлĕ эпĕ паян!” – чупса пыратпăр эпир анне патне савăнăçлă самантсенче.

*7-мĕш ача.* Хуйхă-суйхă пулсан та ун çинчен чи малтан аннене пĕлтеретпĕр. Вăл пире тимлĕн итлет, унтан асамлă сăмахсем тупса лăплантарать.

*Хуллен кĕвĕ янăрать*

*8-мĕш ача.* Чун тăвăлса, кÿтсе çитсессĕн,

 Васкатăп эпĕ сан патна.

 Çут тĕнчере пĕртен-пĕр эсĕ

 Хăват парса тăран мана.

 Чĕрçÿ çине пуçа хуратăп,

 Йĕретĕп чунăм каниччен.

 Çÿçе пÿрнÿсемпе туратăн,–

 Ыйтмастăн эсĕ ним çинчен.

 Эс чĕртнĕ пурнăç хĕлхемĕ,

 Пуçланăскер сÿнме, йăшма,

 Куçран пăхса калаçнăçемĕн

 Каллех пуçлать йăл! йăлкăшма. *(Р. Сарпи. Аннене)*

*Вĕрентекен.* Аннесем! Сиртен ырă, сиртен хаклă, сиртен вăйлăрах юратнă тăвансем пур-ши вара çут тĕнчере? Кам асăнмасть-ши сире чи ырă, чи ăшă кăмăлпа.

 *9-мĕш ача.* Ылтăн пек ырă çыннăм, анне,

 Çук санран лайăххи тĕнчере.

 Çĕклемешкĕн çĕр-шыв хăватне

 Ăраскал пехиллетĕн пире.

 Эх, аннеçĕм, пĕртен-пĕр анне,

 Яланах эс çĕклен чĕрене.

 Тайма пуçăм сана, тайма пуç.

 *10-мĕш ача.* Кам ирттернĕ маншăн куç хупмасăр

 Çил-тăманлă вăрăм каçсене?

 Эсĕ мар-и чăтнă çывăрмасăр

 Талăкшарăн, хаклă çын – анне?

 Каламан эп пĕр усал сăмах та

 Сулхăнраххăн, сиввĕнрех пăхса,

 Калас марччĕ тетĕп нихăçан та

 Пĕр хивре сăмах та пурнăçра.

 Çапла мар-и, хаклă çын – анне? *(И. Малкай. Чи хаклă çын)*

*11-мĕш ача.* Асран тухми аннемĕр,

 Ялан санпа чĕремĕр.

 Сана чунтансаватпăр,

 Сÿнми телей сунатпăр.

*12-мĕш ача.* Анне! Çак ят чи çывăх

 Чи чаплă çĕр çинче,

 Пурнать вăл ĕмĕр сывă

 Кашни çын чĕринче.

*Вĕрентекен.* Çĕр çинчи чи хаклă сăмахсем анне ячĕпе çуталса каланаççĕ, мĕншĕн тесен пĕтĕм пурнăç çак ятпа çыхăннă.

*13-мĕш ача.*

Пире кам ачашшăн

Лăпкать пĕчĕкрен,

Чипер çын тăвасшăн

Çунать чĕререн?

Кам тĕлĕкĕнче те

Курать-çке пирех,

Килте пуринчен те

Тăрать иртерех?

Кам вучах чĕртнĕ –

Апат пĕçерет.

Ĕне суса кĕнĕ–

Ăш сĕт ĕçтерет?

Е ăшă çи-пуç-и

Тимлет сан валли?

Пĕр-пĕр инкек пулчĕ –

Сиплет кам алли?

Кам ыррăн, хавассăн

Пурне те пире,

Çапла лăш курмасăр,

Пăхса ÿстерет?

Кам пултăр? Пĕлеççĕ

Туссем вăл камне:

*Пурте.* Вăл пирĕн телей-çке,

 Вăл – пирĕн анне!

*„Анне” юрă янăрать*

*Вĕрентекен.* Пире телейлĕ тăвассишĕн, юрăхлă çын тăвассишĕн ырми-канми тăрăшать анне. Унăн ылтăн алли тем тума та пултарать. Итлесе пăхар-ха Валем Ахун çырнă „Анне аллисем” хайлава.

*( çыртарса илнĕ хайлава итлени )*

*14-мĕш ача.* *( сăн ÿкерчĕксен куравĕ умĕнче калать)*

Ăçта кăна вăй хумаççĕ-ши пирĕн аннесем? Вĕсем тухтăрсем, учительсем, инженерсем, бухгалтерсем, çĕвĕçсем, рабочисем... Анне пуласси вара пур профессирен те йывăрри.

 *15-мĕш ача.* Эх, аннеçĕм, пĕртен-пĕр анне,

 Эс пире çуратан, ÿстерен,

 Ăшăтатăн чуна-чĕрене, –

 Çук санран çывăх çын тĕнчере.

 Пире эс вĕрентен, ăс паран,

 Эпир лайăх пулсан савăнан,

 Çунатсем çитĕнсен, вăй пухсан,

 Инçе, вăрăм çула ăсатан.

 Йывăр вăхăт килсен пурнăçра

 Ачусемшĕн çунса хыпăнан,

 Вăрттăн, эпĕр сисмен хушăран

 Эс, мăнтарăн, куççуль юхтаран.

 Эх, аннеçĕм, пĕртен-пĕр анне,

 Эс тухмастăн асран ĕмĕрне.

 Йышăнсам ачусен парнине –

 Манăçми чун-чĕре юррине.

 *(В.Давыдов-Анатри. Асран тухмастăн ĕмĕрне)*

*„Аннеçĕм,ытарми хĕвелĕм” юрă янăрать( хорпа)*

 *16-мĕш ача.* Анне... Чи ăшă сăмахсем те, чи хаклă парнесем те çителĕксĕр пулĕç сана тав тума. Хăвăн варунта ÿтлентерсе кун çути кăтартнăшăн, чунна парса ÿстернĕшĕн эпир, ачусем, сан умра ĕмĕр-ĕмĕр парăмра.

*Вĕрентекен.* Аннесем юнашар, чĕрĕ чухне вĕсене упрасси, хисеплесси, вĕсене чун-чĕре ăшшипе ăшăтасси – пирĕн таса тивĕç.

 *17-мĕш ача.*

1. Хăш чух эпир темшĕн

Чĕресĕр пекех,

Çуратнă аннешĕн

Хыпмастпăр питех

1. Анне таврăнать-и

Ĕç хыçççăн хиртен,

Каллех тупăнать ун

Тем те пĕр килте.

1. Анчах та манатпăр

 Çавна час-часах,

 Ĕçрен пăрăнатпăр

 Вăййа васкаса.

 Ик алшăн – пĕр ĕç,

 Вăл пĕр пушă мар,

 Эпир ăна тивĕç

 Куллен пулăшма.

 5.Çак сăвă çĕклетĕр

 Кашнин шухăшне:

 Ача хисеплетĕр

 Тăван амăшне!

*Вĕрентекен.* Хисеплесе те савса пăхатпăр эпир мĕн ватăличченех амăш ятне юратса калакан, ăна ватлăхра та упракан çын çине. Анчах хăйне çуратса ÿстернĕ хĕрарăма маннă, ватлăхра пăрахса хăварнă çынран йĕрĕнетпĕр. Çын амăшне мĕнле хисепе хурать, халăх та ăна çав виçепе виçет.

*18-мĕш ача.* Анне, аннеçĕм,

 Сан сăнна пĕрре те

 Курас килмест ман

 Тĕксĕм те салху.

 Йывăр чухне те

 Кăмăллăн çÿретĕп,

 Çапла пулма

 Вĕрентнĕ эсĕ ху.

 Каçар, аннеçĕм,

 Чăрсăррăн кулнишĕн,

 Куçăмсенче телей

 Шевли курса,

 Манпа пĕрле

 Хаваслăн эс те савăн,

 Пурнăçăма

 Сăмахсăр ăнланса.

 Инçе-инçе

 Вăй-сассăм янăратăр:

 Эс панă туйăм туптансах тăрсан,

 Ман чунăм çĕр çинче

 Çĕн йĕр хăвартăр.

 Ман йĕр вăл – санăн,

 Эс çавна туян. ( *С. Асамат. Анне, аннеçĕм...)*

*19-мĕш ачапа вĕрентекен.*

 *Ача.* Кайăксен чĕпписем

 Ÿссе çитрĕç часах,

 Анчах сан ачусем

 Çитĕнмен-ха çавах.

 Эс пире ÿстерен

 Нумай хĕл, нумай çу...

 Савăнан та йĕрен –

 Шуралать сан çÿçÿ.

 Ÿснĕ чух та – анне,

*Вĕрентекен.* Çитĕнсен те – анне.

 Манас çук, манас çук

 Хам епле ÿснине.

 Кĕрхи кайăк хурсем

 Вĕçсе иртрĕç хуллен.

 Ÿсрĕç сан ачусем, –

 Эсĕ юлтăн пĕччен.

 Эс ăсатрăн пире

 Çын пулма вăй парса.

 Савăнан та йĕрен,

 Сан патна таврăнсан.

 Савнă чух та – анне,

 Вăрçнă чух та – анне.

 Калас çук, калас çук

 Сив сăмах аннене.

 Сан патна çул хывма

 Тен, манатпăр хăш чух,

 Çырусем те çырма

 Тепĕр чух вăхăт çук.

 Эс йăлтах ăнланан,

 Эс пире каçаран,

 Çĕр çинче эс ялан

 Ачусемшĕн пурнан.

*Ача.* Пĕчĕк чух та – анне,

*Вĕрентекен.* Çитĕнсен те – анне.

*Пĕрле.* Манас çук, манас çук

 Хам анне сăнарне. *(Виталий Шемекеев. Анне сăнарĕ)*

*Вĕрентекен.* Эпир аякра чухне те аннесем пире чĕрере усраççĕ. Пăшăрхантарас марччĕ вĕсене. Йăнăш-мĕн тусан каçару ыйтма пĕлесчĕ.

*К. Евруков репертуарĕнчи „Каçар, анне” юрă янăрать.*

*20-мĕш ача.* Хăй кĕввине калать хĕл каçĕ

 Çил ачисем вылянăçем...

 Пÿртре сăпка юрри юрлаççĕ

 Асран кайми аннемĕрсем.

 Сар тенкине тăкать шкул сачĕ,

 Пĕлÿ тĕнчи сапать хĕлхем...

 Кăшт хурланса пăхса юлаççĕ

 Асран кайми аннемĕрсем.

 Çут çăлтăр витĕр курăнаççĕ

 Эпир çÿрес çулсем-йĕрсем...

 Пире чун варринче усраççĕ

 Асран кайми аннемĕрсем*.*

 *(Ю.Сементер. Аннемĕрсем)*

*Вĕрентекен.* Мĕн чухлĕ поэт, писатель мухтаса çырман пуль анне çинчен. Чи чаплă художниксем хăйсен картинисене аннене халалланă.

*(Картинăсене кăтартни)*

Анне вăл – пурте: Çĕре те, Тăван çĕр-шыва та „анне” тесе хисеплетпĕр. Мĕн лайăххи пурте анне ячĕпе çыхăннă. Çавăнпа аннесем чыса, мухтава тивĕçлĕ. И. Я. Яковлев ячĕпе хисепленекен педагогика университетĕнче 1983 çулхи март уйăхĕнче аннесене мухтаса музей уçăлнă. Ку музей паянхи кун та ĕçлет. Кунта тĕрлĕ экспонатсем, альбомсем. Вĕсем чăваш халăхĕн паттăр хĕрĕсен пархатарлă пурнăçĕпе, ĕçĕ-хĕлĕпе, ырă йăли-йĕркисемпе паллаштараççĕ. Музея пуçарса яраканĕ – педагогика наукисен Д. Е. Егоров. Вăлах „Женщины – матери Земли Чувашской” ятлă кĕнекесен авторĕ. *(кĕнекисене кăтартать)*

4 кĕнеке тухнă. Кунта тĕрлĕ шăпаллă амăшĕсен кун-çулĕпе паллашма пулать. Акă Муркаш районĕнчи Исетерккă ялĕнчи Т.Н.Николаевăн 8 ывăлĕ Тăван çĕр-шывăн Аслă вăрçине хутшăннă. Тăваттăшĕ паттăррăн çапăçса пуç хунă. Григорие вилнĕ хыççăн Совет Союзĕн Геройĕ ятне панă. *(сăн ÿкерчĕк)*

Юрий Сементер çак паттăрсене халалласа „Сакăр кăйкăр” поэма çырнă.

2003 çулта аннене чысласа пирĕн çĕр-шывра пĕрремĕш хут Амăшĕн монументне уçрĕç. Шупашкар варринче, Аслă Атăл кури хĕрринче „Управçă анне“ палăк мăнаçлăн ларать. Çак монумент – хăйсене çуратса пăхса ÿстернĕ çынна вĕçĕ-хĕррисĕр юратнине, хисепленине, парăннине çирĕплетекен питех те пархатарлă тĕслĕх.

Амăшне мухтава кăлараканĕсем – ачисем. Эсир те, аннÿсем вĕрентнине ăша хывсан, вĕсене мухтава тивĕçлĕ тăватăр.

Анне миçерине пăхмаççĕ. Çамрăк-и вăл, ватă-и – яланах камшăн та пулин анне. Чи çывăх та тăван çын. Унран хакли никам та çук.

*1-мĕш ача.* Тăван аннене суйламаççĕ,

 Суйлас пулсан та ăна,

 Эп илĕттĕмччĕ суйласа

 Тăван аннеçĕм, сана.

*Ачасем хăйсен аллипе тунă парнесене амăшĕсене параççĕ.* *Ташă ушкăнĕ тухать.*